钦定古今图书集成/明伦汇编/官常典/第070卷 > 桂阳王铄
## 钦定古今图书集成/明伦汇编/官常典/第070卷 > 桂阳王铄

按《南史》本传：“铄字宣朗，高帝第八子也。永明七年，为
中书令，加散骑常侍。时鄱阳王锵好文章，铄好名理，
人称为鄱、桂。清羸有冷疾，常枕卧，武帝临视，赐床帐
衾褥。性理偏陂，遇其赏兴则诗酒连日，情有所废，则
兄弟不通。隆昌元年，加前将军，给油络车，并给扶二
人。鄱阳王见害，铄迁中军将军，开府仪同三司，不自”
安，至东府见明帝及出处分存亡之计，谓侍读山悰
曰：“吾前日觐王，王流涕呜咽，而鄱阳随郡见诛。今日
见王，王又流涕而有愧色，其在吾邪？”其夜三更中，兵至，见害。